35. schôdza NR SR - 2.deň - B. popoludní
Dátum: 2025-05-28
Poslanec: Baška, Jaroslav (SMER - SD)
Druh vystúpenia: Vystúpenie v rozprave

6. Ďakujem veľmi pekne za slovo, vážený pán predsedajúci, pán minister, kolegyne, kolegovia, dovoľte mi vyjadriť sa podobne ako v prvom čítaní k tejto novele zákona. Ja som veľmi rád, že ministerstvo dopravy otvorilo s nami dialóg, v ktorom sme sa teda dohodli, že finančné prostriedky, ktoré sú naakumulované v Štátnom fonde rozvoja bývania, sa môžu použiť aj na iný účel, ako je napríklad výstavba nájomných bytov. Už v minulosti, asi tri-štyri roky dozadu, sa ten účel rozšíril na rekonštrukcie a budovanie zariadení sociálnych služieb, my sme tiež využili zatiaľ jedenkrát túto možnosť, rekonštruujeme jedno zariadenie sociálnych služieb v zriaďovateľskej pôsobnosti trenčianskej župy a som veľmi rád teda, pán minister, a chcem takto, takto poďakovať, že sme našli spoločnú reč aj na to, aby tieto finančné prostriedky boli použité na nadobudnutie, výstavbu, rekonštrukcie, modernizáciu stredoškolských a vysokoškolských internátov. Keď sme spoločne sedeli nad touto možnosťou, tak sme argumentovali, aspoň teda za samosprávne kraje, tým, že nie sú dostatočné finančné zdroje alebo dostatočné výzvy v programe Slovensko, ako keby sa na tieto stredoškolské internáty a vysokoškolské internáty zabudlo a tak sme hľadali iné riešenie, že kde nájsť finančné prostriedky na to, aby študenti na stredných školách, na vysokých školách mohli žiť v lepších podmienkach počas štúdia, tak sme si dali tú námahu a zistili sme teda, že okolo 150 mil. by potrebovali len vyššie územné celky pre svoje stredoškolské internáty, z toho asi 50 mil. euro je už aj pripravených takýchto rôznych ohlášok stavebných povolení, stavebných úprav v rámci stavebného konania, takže župy majú už v súčasnosti pripravené projekty v rozsahu okolo 50 mil. eur, ktoré môžu, ak budú chcieť, keď sa im touto novelou vytvorí tento priestor, požiadať zo Štátneho fondu rozvoja bývania. My si uvedomujeme, že sú to návratné finančné prostriedky a myslím, že sú stále veľmi výhodné oproti komerčným úverom, a nielen teda s tým percentuálnym zvýhodnením, ale aj s tou dĺžkou splácania a hlavne teda, že to nejde, nezarátava sa to do dlhu vyšších územných celkov. Podobne určite aj vysokoškolské internáty a univerzity budú chcieť čerpať na tento účel zo Štátneho fondu rozvoja bývania a dovoľte mi teda ešte raz vyjadriť presvedčenie, že táto novela pomôže teda či už študentom na stredných školách, ale aj študentom na vysokých školách k tomu, aby naozaj žili v lepších podmienkach na týchto stredoškolských alebo vysokoškolských internátoch. Dovoľte mi ešte predložiť jeden pozmeňujúci návrh, ktorý mám pripravený, a dovolím si najskôr teda zdôvodniť tento pozmeňujúci návrh k tejto novele o Štátnom fonde rozvoja bývania. Nie je vôbec dlhý, je to skôr také prechodné ustanovenie, ktoré tam treba doplniť a týka sa univerzálneho dizajnu, teda bezbariérovosti, takže prečítam najskôr teda odôvodnenie. Vzhľadom na skutočnosť, že vykonávací predpis k stavebnému zákonu, ktorý bude upravovať tzv. univerzálny dizajn bytov, aby ich mohli využívať osoby so zdravotným postihnutím bez dodatočných úprav, je zatiaľ v štádiu prípravy a navrhuje sa zmenou prechodného ustanovenia upresnenie, pri ktorých žiadostiach o úver sa bude posudzovať splnenie podmienky minimálne 15 % bytov navrhnutých univerzálne. A týmto pozmeňovákom by mali byť vyňaté žiadosti o úver týkajúce sa projektov, ktoré boli stavebne povolené podľa doterajších predpisov, ktoré teda získali stavebné povolenie, ale bol ich projekt overený v konaní na základe žiadosti podanej stavebnému úradu do 1. januára 2028. Čiže v tomto vidíme to prechodné ustanovenie, a teda nemožno takýmto spôsobom a nebude možné z podpory vylúčiť projekty pripravené pred zavedením nových požiadaviek bezbariérovosti, teda toho univerzálneho dizajnu. Dovoľte mi teraz prečítať znenie samotného pozmeňujúceho návrhu poslancov Národnej rady Slovenskej republiky Jaroslava Bašku a Jozefa Habánika. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci návrh k vládnemu návrhu zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa mení zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov, tlač 736. 1. V čl. I bod 61 znie: „61. V § 23j sa slová „ods. 10 písm. d) sa použije prvýkrát na posudzovanie žiadostí predložených od 15. januára 2026” nahrádzajú slovami „ods. 9 písm. d) sa použije prvýkrát na posudzovanie žiadosti predloženej od 15. januára 2027, ak prílohou žiadosti je právoplatne overený projekt stavby alebo právoplatné rozhodnutie o stavebnom zámere, ak stavebný úrad overil projekt stavby súčasne s vydaním rozhodnutia o stavebnom zámere a ak stavebník podal žiadosť o overenie projektu stavby alebo o vydanie takéhoto rozhodnutia o stavebnom zámere stavebnému úradu od l. januára 2027."." 2. V čl. II bod 8 znie: „8. V § 24f sa slová „písm. e) sa použije prvýkrát na posudzovanie žiadostí podaných od 15. januára 2026” nahrádzajú slovami „písm. d) sa použije prvýkrát na posudzovanie žiadosti podanej od 15. januára 2027, ak prílohou žiadosti je právoplatne overený projekt stavby alebo právoplatné rozhodnutie o stavebnom zámere, ak stavebný úrad overil projekt stavby súčasne s vydaním rozhodnutia o stavebnom zámere a ak stavebník podal žiadosť o overenie projektu stavby alebo o vydanie takéhoto rozhodnutia o stavebnom zámere stavebnému úradu od 1. januára 2027."." 6-2 Čiže toľko pozmeňujúci návrh. A ešte raz na záver chcem teda poďakovať ministerstvu dopravy za to, že s nami viedlo tento konštruktívny dialóg a že táto novela pomôže naozaj stredoškolským študentom, ale aj vysokoškolským študentom žiť v lepších podmienkach na týchto internátoch. Ďakujem veľmi pekne.